Lars Aagaard (M), 2025-05-20:
Energi er jo ikke en sektor, det er rygraden i ethvert velfungerende samfund.
Det er nervebanerne, der gør, at alting kan fungere.
Så det er selvfølgelig ekstremt vigtigt, at vores energiforsyning er velfungerende.
Dengang var spørgsmålet, om der var olie nok til at holde fyrene tændte ude i de danske hjem og bilerne på vejene 7 dage om ugen.
Nu er spørgsmålet, hvordan det går med at komme af med olie og andre fossile brændsler.
I det følgende vil jeg give en status på, hvor langt vi er nået, hvordan udfordringsbilledet ser ud, og hvad regeringens prioriteter er i den kommende tid.
Den nuværende status på vores energiforsyning er, at vi aldrig har produceret mere grøn strøm.
Sidste år kom mere end 80 pct. af vores elektricitet fra vedvarende kilder.
Samtidig er vores forbrug af fossile brændsler faldet markant, og det er helt afgørende for, at vi nu kan se vejen til at opfylde 70-procentsmålet i 2030.
Men vi skal selvfølgelig videre.
Vi skal ruste os til en fremtid, hvor vores energibehov ændrer sig markant.
Se bare i transportsektoren: Otte ud af ti nye registreringer er elbiler.
Vi forventer at nå en million elbiler på vejene i 2028.
Vi forventer videreudvikling af de nye industrier som datacentre og brintproduktion, der forventes at mangedobles og kan bidrage til energioptimering, og VE-brændstoffer til bl.a. skibe og fly og varmepumper til både fjernvarme og husholdninger, der erstatter forbruget af kul, gas, olie og biomasse.
Alt det kræver mere grøn strøm.
Det skal vi være rustede til.
Derfor arbejder regeringen fortsat for at skabe rammer for at udbygge vores kapacitet inden for grøn energi, både på land og på hav.
På land arbejder vi fortsat for at fjerne barrierer for en hurtig udbygning, og på havet indgik vi i går en aftale om at udbyde tre havmølleparker.
Jeg vil gerne takke alle de partier, som er med i aftalen – en aftale, hvor vi har lyttet til markedet, der har været præget af usikkerhed og stigende omkostninger.
Jeg er glad for, at så mange partier står sammen om at give et ansvarligt svar, at skabe vilkår for dansk havvind og er enige i, at staten skal løfte en del af risikoen ved udbygningen og give mere fleksibilitet, så sandsynligheden for, at havvindmøllerne kommer op at stå, er væsentlig øget.
Jeg ser frem til at drøfte tiltag, som kan understøtte elektrificeringen i Danmark, herunder bl.a. en indsats for at fremme lagring.
Samtidig skal elnettet kunne følge med.
Vi har som bekendt set forsinkelser og udfordringer hos Energinet i arbejdet med udbygningen af elnettet.
Derfor er det også vigtigt, at vi med en bred vifte af Folketingets partier sidste år indgik en aftale om netop hurtigere udbygning af elnet og robuste rammer for elnetvirksomhedernes økonomi.
Det har været nødvendigt, og vi ser også på flere tiltag, der kan sikre, at udbygning af elnettet ikke hindres af regulering og langsommelige processer.
Vi skal også fortsat arbejde på løsninger der, hvor elektrificering ikke er en oplagt mulighed.
Derfor skal vi se på rammerne for fremtidens grønne gassystem, så danskproduceret biogas og brint kan spille en rolle, og vi har netop lagt rammerne for, at dansk brint kan sendes til Tyskland og bidrage til CO 2 -reduktioner og forsyningssikkerhed i Europa og forhåbentlig være med til at bane vejen for nye erhvervsmuligheder, bl.a. i den egn af Danmark, hvor man har accepteret at huse meget, meget store mængder af den vedvarende energi, som produceres i Danmark.
Der skal ikke herske nogen tvivl om, at det er en udfordrende tid, vi befinder os i.
Verden er præget af usikkerhed.
Der er krig i Europa, og vores udgifter til forsvar og klimasikring vil stige.
Det kalder selvfølgelig på økonomisk ansvarlighed, en fælles tilgang på europæisk niveau til globale udfordringer og et styrket fokus på beredskabet.
Sådan har vi også for nylig vedtaget en lov, der skærper beredskabskravene i energisektoren – krav, der går videre end det, som EU kræver af os.
Desuden afhænger vores forsyningssikkerhed og økonomiske sikkerhed i Europa af vores evne til at producere tilstrækkelige mængder energi selv.
Jeg hilser derfor Kommissionens plan for udfasning af russisk energi, som stadig importeres, virkelig velkommen.
Planen har fokus på både gas, olie og nukleare brændsler og vil i juni blive fulgt op af konkrete lovgivningsforslag.